GEPF ontken enige aanspreeklikheid vir PIC se mislukkings - Solidariteit WêreldSolidariteit Wêreld
Tuis › Soldeer › GEPF ontken enige aanspreeklikheid vir PIC se mislukkings
GEPF ontken enige aanspreeklikheid vir PIC se mislukkings
BL Premium rapporteer dat GEPF ("Government Employees Pension Fund") se raad van trustees sê dat hulle nie in hulle verpligtinge teenoor hul 1,7 miljoen lede en pensioenarisse gefaal het nie.
Hierdie stelling is gemaak ten spyte van talle openbarings ten opsigte van ongerymdhede deur die kommissie van ondersoek na die PIC. Die GEPF vertrou die staatsbeheerde batebestuurder om sy totale fonds van R1,8 triljoen direk en indirek te bestuur wat ongeveer 88% van die totale fonds beslaan wat deur PIC bestuur word.
Verskeie ernstige aantygings van ongerymdhede is voor die deure van senior amptenare by die PIC gelê sedert die ondersoek met sy verhoor in Januarie begin het. Die GEPF hou egter vol dat sy verhouding met die PIC in kommersiële terme op 'n gesonde afstand gehou word en in weerwil daarvan dat die GEPF dié batebestuurder se grootste kliënt is, blyk dit nie dat die PIC op enige wyse tot verantwoording geroep word nie.
Vrae is na afloop van die verhoor gevra en ook na aanleiding van die ondersoek na die kontroversiële fooi van R120 miljoen wat deur Steinhoff aan die besigheidsman Jayendra Naidoo betaal is. Dit word geargumenteer dat die bedrag aan die GEPF geskuld word vir die rol wat die GEPF gespeel het om fondse aan Naidoo se konsortium beskikbaar te stel om in September 2016 aandele in die meubelgroothandelaar te koop.
"Die PIC belê namens die GEPF. Dit is die PIC wat deur die beleggingsprosesse moet sorg dat geld terugontvang word," het die raad gesê.
Hierdie kwessie het die fokus op die vraag laat val oor wie die risiko dra as die GEPF nie daarin slaag om as gevolg van ongerymdhede of nalatigheid by die PIC geld te verdien of nie genoeg beleggingsopbrengste ontvang nie.